ព័ត៌មាន​អន្តរជាតិ​សង្ខេប​​ - ០៦ ​កក្កដា (ថ្មី)
នេះ​ជា​សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​ពុធ​​ទី​០៦​​ខែ​កក្កដា​ឆ្នាំ​២០១១។
អង្គការលើកលែងទោសអន្តរជាតិ (Amnesty International) ឲ្យដឹងថា កងកម្លាំងសន្តិសុខប្រទេសស៊ីរីប្រហែលបានប្រព្រិត្តឧក្រិដ្ឋកម្មប្រឆាំងនឹងមនុស្សជាតិក្នុងពេលប្រតិបត្តិការដ៏ស្លាប់រស់កាលពីខែមុននៅក្នុងទីក្រុងមួយជិតព្រំដែនប្រទេសលីបង់។ ពួកឧទ្ទាមយ៉ាងហោចណាស់១១នាក់ត្រូវបានសម្លាប់នៅក្នុងការប៉ះទង្គិចគ្នាមួយជាមួយកងទ័ពគាំទ្ររដ្ឋាភិបាលនៅជិតទីក្រុង មីស្រាតា (Misrata) ដែលកាន់កាប់ដោយក្រុមប្រឆាំង។ រដ្ឋាភិបាលជប៉ុនឲ្យដឹងថា ខ្លួននឹងធ្វើតេស្តសាកល្បងម៉ាស៊ីនរ៉េអាក់ទ័រនុយក្លេអ៊ែរទាំងអស់នៅក្នុងប្រទេសដើម្បីកំណត់ថាតើម៉ាស៊ីនរ៉េអាក់ទ័រទាំងអស់នោះអាចធន់នឹងគ្រោះមហន្តរាយធម្មជាតិដែរឬទេ។ គណៈកម្មការមួយរបស់ប៉ាគីស្ថានដែលស៊ើបអង្កេតការវាយឆ្មក់របស់សហរដ្ឋអាមេរិកដែលបានសម្លាប់មេដឹកនាំអាល់កៃដា អូសាម៉ា ប៊ិន ឡាដិន ឲ្យដឹងថា គ្រួសាររបស់មេដឹកនាំភេរវកម្ម នឹងមិនអាចធ្វើមាតុភូមិនិវត្តដោយគ្មានការយល់ព្រមពីខ្លួនទេ។ លោកប្រធានាធិបតីសហរដ្ឋអាមេរិក បារ៉ាក់ អូបាម៉ា មានផែនការធ្វើជាម្ចាស់ផ្ទះរៀបចំទទួលមេដឹកនាំនៃគណបក្សនយោបាយទាំងពីរនៅសេតវិមាននៅថ្ងៃព្រហស្បតិ៍នេះ ដើម្បីបន្តការចរចាស្តីពីការបង្កើនកម្រិតនៃការខ្ចីប្រាក់របស់ប្រទេស ខណៈដែលពេលកំណត់សំខាន់មួយកាន់តែខិតចូលមកជិត។ ប្រធានាធិបតីសហរដ្ឋអាមេរិកប៉ារ៉ាក់ អូបាម៉ា មានផែនការឆ្លើយសំណួរពីអ្នកប្រើប្រាស់បណ្តាញសង្គម Twitter ក្នុងការពិភាក្សាតាមប្រព័ន្ធអ៊ិនធឺណិត នៅថ្ងៃពុធនេះ។ មន្រ្តីកូរ៉េខាងត្បូង និងគូប្រកួតប្រជែងអឺរ៉ុបពីរកំពុងធ្វើបទបង្ហាញចុងក្រោយបង្អស់របស់ខ្លួនដល់គណៈកម្មាធិការអូឡាំពិកអន្តរជាតិនៅក្នុងការប្រកួតប្រជែងដ៏ខ្លាំងក្លាមួយដើម្បីសម្រេចថាតើប្រទេសណានឹងធ្វើជាម្ចាស់ផ្ទះរៀបចំកីឡារដូវរងាឆ្នាំ២០១៨។ ក្រុមហ៊ុនផលិតស៊ុតដ៏ធំបង្អស់របស់ចិន ប្រាប់ឲ្យដឹងថា ខ្លួនកំពុងទាមទារឲ្យមានការសុំអភ័យទោសពីបណ្តាញទូរទស្សន៍ដែលមានទីតាំងក្នុងសហរដ្ឋអាមេរិកចំពោះការពិពណ៌នាម្ហូបប្រពៃណីចិនថា ជាម្ហូបដ៏គួរឲ្យខ្ពើមរអើមក្នុងពិភពលោក។ ពួកមន្ត្រីនៅក្នុងប្រទេសហ្វីលីពីនបានហាមប្រាមអ្នកការទូតចិនម្នាក់មិនឱ្យចូលរួមប្រជុំ ក្រោយពីលោកបានបញ្ចេញអាកប្បកិរិយាគ្រោតគ្រាតនៅក្នុងកិច្ចចរចាគ្នា។ បេសកកម្មរបស់អង្គការអូតង់ (NATO) នៅក្នុងប្រទេសអាហ្វហ្គានិស្ថាននិយាយថា ការវាយប្រហារដោយពួកឧទ្ទាមបានធ្វើឱ្យទាហានពួកគេបួននាក់ស្លាប់នៅពេលដែលលោកនាយករដ្ឋមន្ត្រីអង់គ្លេសបានទៅទស្សនាក្រុងកាប៊ុលហើយបានសន្យាថានឹងបង្កើនជំនួយអង់គ្លេសដល់ប្រទេសនេះ។ តុលាការអេហ្ស៊ីបមួយបានកាត់ក្តីឱ្យរួចខ្លួនអតីតរដ្ឋមន្ត្រី៣នាក់របស់រដ្ឋបាលលោកអតីតប្រធានាធិបតី Hosni Mubarak ពីបទចោទប្រកាន់ថាប្រព្រឹត្តអំពើពុករលួយ។ សហភាពអឺរ៉ុបបានហាមប្រាមការដឹកជញ្ជូនចូលក្នុងប្រទេសនូវគ្រាប់បន្លែមកពីប្រទេសអេហ្ស៊ីប ក្រោយពីបានសន្មតថាគ្រាប់បន្លែ fenugreek ដែលបានត្រូវដឹកមកពីប្រទេសនេះទំនងជាប្រភពនៃមេរោគបាក់តេរី E. Coli ដែលបានបណ្តាលឱ្យមនុស្សយ៉ាងតិចណាស់៤៩នាក់ស្លាប់។ ពួកជនសកម្មប្រយុទ្ធដែលបានខិតខំប្រឹងប្រែងទម្លាយការរាំងខ្ទប់តំបន់សមុទ្រទល់មុខនឹងតំបន់ហ្កាហ្សាដោយអ៊ីស្រាអែល បានទទួលការចំណេញដំបូងរបស់ពួកគេក្នុងរយៈពេលច្រើនថ្ងៃមកហើយ នៅពេលដែលនាវាសម្រាប់ជិះកម្សាន្តមួយគ្រឿងរបស់បារាំងបានបើកចេញពីដែនទឹកនៃប្រទេសក្រិកកាលពីថ្ងៃអង្គារដោយបើកទៅកាន់ឆ្នេរសមុទ្រប៉ាឡេស្ទីន។ គ្រាប់បែកពីរបានផ្ទុះនៅខាងក្រៅអគារមួយរបស់រដ្ឋាភិបាលនៅខាងជើងក្រុងបាកដាត បណ្តាលឱ្យមនុស្សយ៉ាងតិចណាស់៣៥នាក់ស្លាប់។ មានពួកឧទ្ទាមលីប៊ីយ៉ាងតិចណាស់១១នាក់បានត្រូវសម្លាប់នៅក្នុងការប៉ះទង្គិចគ្នាជាមួយកងកម្លាំងលម្អៀងទៅខាងរដ្ឋាភិបាលនៅជិតក្រុង Misrata ដែលកាន់កាប់ដោយក្រុមឧទ្ទាម។ ទីភ្នាក់ងារអ.ស.ប.ទទួលបន្ទុកកិច្ចការជនភៀសខ្លួននិយាយថានៅពេលនេះការរាំងស្ងួតនិងអំពើហិង្សាបានរុញច្រានមួយភាគបួននៃពលរដ្ឋសូម៉ាលី៧,៥លាននាក់ឱ្យចេញពីផ្ទះសម្បែងពួកគេទៅកាន់ជំរំនៅក្នុងប្រទេសឬជំរំជនភៀសខ្លួននៅក្រៅប្រទេស។ កងកម្លាំងលម្អៀងទៅខាងរដ្ឋាភិបាលក្នុងប្រទេសស៊ីរីបានបាញ់កាំភ្លើងនៅក្នុងក្រុងហាម៉ានា កណ្តាលប្រទេស បណ្តាលឱ្យមនុស្សយ៉ាងតិច៦នាក់ស្លាប់។ អ.ស.ប.បានព្រមានថា ក្រុមកសិករក្នុងពិភពលោកនឹងត្រូវបង្កើន២ដងចំនួនម្ហូបអាហារដែលពួកគេផលិតដើម្បីតាមឱ្យទាន់ចំនួនមនុស្សដែលកើនច្រើនទ្បើងៗយ៉ាងលឿន។